作者:孟郊
標題:靖安寄居
內容:寄靜不寄華，愛茲嵽嵲居。渴飲濁清泉，饑食無名蔬。敗菜不敢火，補衣亦寫書。古雲儉成德，今乃實起予。戇叟戇不足，賢人賢有餘。役生皆促促，心竟誰舒舒。萬馬踏風衢，眾塵隨奔車。高賓盡不見，大道夜方虛。臥有洞庭夢，坐無長安儲。英髦空駭耳，煙火獨微如。厚念恐傷性，薄田憶親鋤。承世不出力，冬竹肯抽菹。外物莫相誘，約心誓從初。碧芳既似水，日日詠歸歟。